বামনগাছির প্রতিবাদী ছাত্র সৌরভ চৌধুরী খুনের ঘটনায় দোষী সাব্যস্ত আটজনকে মঙ্গলবার মৃত্যুদণ্ডের নির্দেশ দিল বারাসত আদালত। খুনের অভিযোগে দোষী সাব্যস্ত অন্য এক অভিযুক্তকে আদালত যাবজ্জীবন কারাদণ্ডের নির্দেশ দিয়েছে। বাকি তিনজনকে পাঁচ বছর সশ্রম কারাদণ্ডের নির্দেশ দিয়েছেন সপ্তম অতিরিক্ত জেলা জজ দমনপ্রসাদ বিশ্বাস।
এদিন সাজা শোনার পরেও নির্বিকার ছিল দোষী সাব্যস্ত হওয়া সকলেই। সাজা শোনার পর সৌরভের দাদা সন্দীপ জানিয়েছেন, এই নির্দেশে তাঁরা খুশি। তবে তাঁরা এখনও আতঙ্কের মধ্যে রয়েছেন। তাঁর কথায়, ‘‘এতদিনের লড়াই করার পর দোষীদের ফাঁসি হওয়ায় কিছুটা স্বস্তি পেয়েছি। তবে এখনও আতঙ্কে রয়েছি। দুষ্কৃতীদের তো অনুচরের অভাব নেই। কাজের প্রয়োজনে তো বাড়ি থেকে বেরোতেই হয়। আমি বাড়ির বাইরে গেলে মা-বাবা চিন্তায় থাকেন।’’

বিচারক এদিন শ্যামল কর্মকার, সোমনাথ সর্দার, সুমন দাস, সুমন সরকার, তাপস বিশ্বাস, রতন সমাদ্দার, তারক দাস এবং অমল বারুইয়ের মৃত্যুদণ্ডের নির্দেশ দেন। খুনের অভিযোগে দোষী সাব্যস্ত হওয়া রাকেশ বর্মনকে অবশ্য যাবজ্জীবন কারাদণ্ডের নির্দেশ দিয়েছেন বিচারক। এই মামলায় দোষীদের আশ্রয় দেওয়া এবং পালিয়ে যেতে সাহায্য করার অপরাধে পাঁচ বছর সশ্রম কারাদণ্ডের নির্দেশ দেওয়া হয়েছে পলি মাইতি, শিশির মুখোপাধ্যায় এবং রতন দাসকে। একইসঙ্গে এই তিনজনের প্রত্যেককে পাঁচ হাজার টাকা করে জরিমানাও করেছে আদালত। অনাদায়ে আরও ছ’মাস কারাদণ্ডের নির্দেশ দিয়েছেন বিচারক। এই মামলায় আরেক অভিযুক্ত উত্তম শিকারি রাজসাক্ষী হওয়ায় তার বিরুদ্ধে কোনও শাস্তিমূলক ব্যবস্থা নেওয়ার আবেদন জানায়নি সরকারপক্ষ।

অভিযুক্তপক্ষের আইনজীবী প্রদীপ কর জানিয়েছেন, তাঁরা হাইকোর্টে এই রায়ের বিরুদ্ধে আবেদন জানাবেন। তাঁর দাবি, এই মামলায় সঠিক বিচার পায়নি তাঁর মক্কেলরা। তিনি বলেন, ‘‘মামলার শুরুতে খুনে অভিযুক্ত ছিল মাত্র দু’জন। পরে একই অভিযোগে আরও ছ’জন কী করে দোষী সাব্যস্ত হল বুঝতে পারছি না।’’ একইসঙ্গে রাজসাক্ষীর বয়ান নিয়েও প্রশ্ন তুলেছেন প্রদীপ। সরকারপক্ষের আইনজীবী বিপ্লব রায় জানিয়েছেন, তাঁরা এই রায় শুনে স্বস্তি পেয়েছেন। তাঁর কথায়, ‘‘খুশি, অখুশির প্রশ্ন নয়। আদালতের রায় মেনে নিতেই হবে। তবে বিরলের মধ্যে বিরলতম অপরাধ গণ্য করেই মহামান্য বিচারক এই রায় দিয়েছেন বলেই আমার মনে হয়েছে।’’
প্রসঙ্গত, ২০১৪ সালের জুলাই মাসে শিয়ালদহ-বনগাঁ শাখার দত্তপুকুর এবং বামনগাছি স্টেশনের মাঝে রেললাইন থেকে সৌরভের দেহ উদ্ধার হয়। এলাকায় বেআইনি মদ বিক্রি এবং অসামাজিক কাজকর্মের প্রতিবাদ করায় অভিযুক্তেরা বিরাটি কলেজের দ্বিতীয় বর্ষের ছাত্র সৌরভকে তুলে নিয়ে গিয়ে খুন করে। পরে দেহ ফেলে দেওয়া রেললাইনে।
দেখুন আদালতের ভিডিও...

খুনিদের আশ্রয় দেওয়ার জন্য ৫ বছরের কারাদণ্ডে দণ্ডিত হয়েছেন পলি মাইতি, রতন দাস ও  শিশির মুখোপাধ্যায়। 
       আদালতে সৌরভের মা, দেখুন ভিডিও...

বারাসত আদালতের সাজা ঘোষণার পরই খুন হওয়া সৌরভের দাদা সন্দীপ চৌধুরী জানান,  ‘দোষীদের ফাঁসির সাজা হওয়ায় কিছুটা স্বস্তি মিলেছে। তবে এখনও পুরোপুরি ভয়মুক্ত হতে পারিনি। দোষীদের মাথায় কেউকাটাদের হাত রয়েছে।’  বামুনগাছিতে স্থায়ী পুলিশ ফাঁড়ি তৈরিরও দাবি জানিয়েছেন সন্দীপ। 
সাজা ঘোষণার পর সরকারি আইনজীবী ও সৌরভের বাবা কি বলছেন? দেখুন ভিডিও...


২০১৪ সালের জুন মাসে খুন হয় কলেজে ছাত্র সৌরভ চৌধুরী। রেললাইন থেকে তার টুকরো টুকরো দেহ মেলে। শরীরের একাধিক স্থানেও আঘাতের চিহ্ন ছিল। এই ঘটনায় তৃণমূলের দিকে অভিযোগের আঙুল ওঠেছিল। সৌরভ খুনে সামনে চলে এসেছিল এলাকায় বিজেপি ও তৃণমূলের মধ্যে বিরোধের কথাও। তার জেরেই এলাকায় বিজেপি সমর্থক বলে চৌধুরী পরিবারের ছেলে সৌরভকে খুন হতে হয়েছিল বলেও দাবি ওঠে। সৌরভের নেতৃত্বে এলাকায় দুষ্কৃতীমূলক কার্যকলাপের বিরুদ্ধেও গড়ে ওঠেছিল প্রতিরোধ। সৌরভরা এলাকায় একাধিক মদের ঠেক এবং সাট্টা-জুয়ার ঠেকও ভেঙে দিয়েছিল। অভিযোগ, বামনগাছির ওই এলাকায়া যারা এইসব দুষ্কৃতীমূলক কাজকর্ম চালাতেন, তাঁরা তৃণমূলের আশ্রয়ে ছিল। বদলা নিতেই সৌরভকে রাতের অন্ধকারে একা পেয়ে খুন করা হয়েছিল। ঘটনার বেশ কিছুদিন পরে হত্যাকাণ্ডে মূল অভিযুক্ত দুষ্কৃতী শ্যামল কর্মকারকে গ্রেফতার হয়। একে একে মোট আরও ১২জনকে গ্রেফতার করা হয়েছিল। তবে এই ঘটনায় এখনও অধরা আরও এক অভিযুক্ত লিটন দাস। 
আদালতের আরও ছবি। দেখুন ভিডিও...

সাজা ঘোষণার পর পুলিস সুপার কী বলছেন? দেখুন ভিডিও...